Huffington Post moet jammer sê ná Tumi-rubriekHuffington Post SA (Foto: Facebook/HuffPost SA) Die persombudsman het bevind Huffington Post SA moet AfriForum om verskoning vra oor ŉ hoofartikel waarin die feite verwring is. Huffington Post het op 30 Julie vanjaar ŉ berig getiteld “Tumi Morake: A victim of South Africa’s ‘Bell Pottinger’ – Solidarity and AfriForum thrive on ethnic mobilisation and false narratives. Now they have a popular radio presenter in their sights” op Huffington Post SA gepubliseer. Dit is geskryf deur Pieter du Toit, redakteur van Huffington Post SA. In dié berig het Du Toit onder meer aangevoer dat AfriForum “subtiele en gepoleerde, maar rassistiese, taktieke gebruik het om hul boodskap oor te dra; AfriForum ŉ boikotaksie teen die restaurantgroep Spur gedryf het en dat AfriForum ŉ veldtog teen die nuwe direkteur van die Afrikaanse Taal- en Kultuurvereniging (ATKV) gedryf het. Johan Retief, die persombudsman, het bevind die feite is verdraai, aangesien aksies wat glo deur die vakbond Solidariteit uitgevoer is outomaties aan AfriForum toegedig is. “Ek betwis nie dat hierdie instellings saamstem oor baie en waarskynlik die meeste kwessies, dat hulle dieselfde ideologieë het, dat hul lidmaatskap oorvleuel, ensovoorts nie. Hoewel hulle ŉ tweeling, selfs identies of Siamees, mag wees, beteken dit nie hulle is klone van mekaar nie. Wat die een doen of sê, beteken nie noodwendig dat dit namens die ander optree of praat nie.” Ernst Roets, adjunk- uitvoerende hoof van AfriForum, het Du Toit se uitlatings as fopnuus afgemaak. “Die persombudsman het bevind dat Du Toit wél die reg het om sy opinies uit te spreek, maar dat daar nie gronde was om bepaalde feitebewerings aan AfriForum toe te dig nie. Huffington Post SA moet ŉ verskoning aan AfriForum op hulle webwerf publiseer. Die opskrif van die verskoning moet die woorde “apology” of “apologies” en “AfriForum” bevat. AfriForum moet ook die reg gegee word om op Huffington Post SA se bewerings te reageer,” het Roets gesê. Roets het gesê dat die bevordering van spraakvryheid en persvryheid ŉ kernprioriteit vir AfriForum is. “Dit wil egter voorkom of Du Toit sy rol as joernalis verruil het vir die rol van anti-AfriForum-aktivis. Du Toit het die reg tot sy eie opinies, maar as hy fopnuus publiseer om sy agenda te bevorder is dit ŉ oortreding van die perskode en iets wat met die nodige erns aangepak moet word. Daarom beskou ons die persombudsman se uitspraak as ŉ oorwinning vir mediavryheid.” Du Toit het in sy verweer aangevoer AfriForum se klag is ŉ misbruik van die proses en ŉ poging om kritiek te onderdruk. Hy het aangevoer Solidariteit en AfriForum is historiese vennote en dat die Solidariteit Beweging ŉ sambreelorganisasie is. Du Toit het aangevoer sy kommentaar was billik, regverdig en op feite gegrond.